Nov 03,2019
భారత వృద్ధి 5.7 శాతమే: ఓఈసీడీ
న్యూఢిల్లీ: రానున్న ఐదేండ్లలో భారత ఆర్థిక వ్యవస్థను 5 లక్షల కోట్ల డాలర్ల స్థాయికి తీసుకుపోతామని ప్రచారం చేసుకుంటున్న మోడీ సర్కారుకు గట్టి ఎదురు దెబ్బ తగిలింది. 2020-24 మధ్య కాలంలో భారత ఆర్థిక వ్యవస్థ సగటున 6.6 శాతం మేరకే వృద్ధి చెందే అవకాశం ఉందని ఆర్గనైజేషన్‌ ఫర్‌ ఎకనమిక్‌ కో-ఆపరేషన్‌ అండ్‌ డెవలప్‌మెంట్‌ (ఓఈసీడీ) అంచనా కట్టింది. ఇది 2013-17 సగటు కంటే కూడా తక్కువని తెలిపింది. ఈ సమయంలో భారత ఆర్థిక వ్యవస్థ సగటున 7.4 శాతం వృద్ధిని నమోదు చేసింది. దేశంలోని ఆర్థిక వ్యవస్థలో నెలకొన్న అనిశ్చితి, మందగమన పరిస్థితులన కారణంగా భారత వృద్ధి రేటు వృద్ధిలో స్వల్ప వృద్ధియే నమోదయ్యే అవకాశం ఉందని ఓఈసీడీ తెలిపింది. బ్యాంకాక్‌లో జరుగుతున్న అసోసియేషన్‌ ఆఫ్‌ సౌత్‌ఈస్ట్‌ ఏషియన్‌ నేషన్స్‌ (ఆసియాన్‌) దేశాల సమావేశంలో ఓఈసీడీ 'ఎకనమిక్‌ అవుట్‌లుక్‌ ఫర్‌ సౌత్‌ఈస్ట్‌ ఏషియా, చైనా అండ్‌ ఇండియా-2020' నివేదికలో ఓఈసీడీ ఈ విషయాన్ని వెల్లడించింది. భారత ఆర్థిక వ్యవస్థలో అత్యధిక మంది అసంఘటిత రంగంలోనే ఉపాధి పొందుతున్న నేపథ్యంలో రానున్న రోజుల్లో దేశీయంగా వినియోగం విస్తృతి మరింత పెరిగే అవకాశం ఉందని ఓఈసీడీ వెల్లడించింది. అయితే ఇదే సమయంలో దేశ బ్యాంకింగ్‌ రంగంలో సవాళ్లను ఎదుర్కొవడం గొప్ప చాలెంజింగ్‌ నిలువనుందని ఈ సంస్థ విశ్లేషించింది. ఈ నేపథ్యంలో 2020-24 మధ్య కాలంలో భారత ఆర్థిక వ్యవస్థ కనిష్టంగా 5.7 శాతం నుంచి గరిష్టంగా 6.7 శాతం మధ్య వృద్ధి చెందే అవకాశం ఉందని అంచనా కట్టింది.
మీ స్నేహితులకు రికమెండ్ చెయ్యండి